**A JÁRÓBETEG-ELLÁTÓ CENTRUM TÁJÉKOZTATÓJA A NYUGAT-NÍLUSI LÁZAS MEGBETEGEDÉSEKKEL KAPCSOLATBAN**

A **nyugat-nílusi láz** [vírusok által terjesztett betegség](https://hu.wikipedia.org/wiki/V%C3%ADrus#V%C3%ADrusbetegs%C3%A9gek), amely a vírust hordozó fertőzött szúnyog csípésével, és a fertőzött vérrel történő érintkezéssel terjed.

Eddig főleg [Afrikában](https://hu.wikipedia.org/wiki/Afrika), [Európa](https://hu.wikipedia.org/wiki/Eur%C3%B3pa) [déli részein](https://hu.wikipedia.org/wiki/D%C3%A9l-Eur%C3%B3pa), a [Közel-Keleten](https://hu.wikipedia.org/wiki/K%C3%B6zel-Kelet), [Indiában](https://hu.wikipedia.org/wiki/India), és az [Amerikai Egyesült Államokban](https://hu.wikipedia.org/wiki/Amerikai_Egyes%C3%BClt_%C3%81llamok) észlelték.

A kórokozó vírust először [1937](https://hu.wikipedia.org/wiki/1937)-ben azonosították [Uganda](https://hu.wikipedia.org/wiki/Uganda) nyugat-nílusi régiójában (innen a neve), majd újból kimutatták [1950](https://hu.wikipedia.org/wiki/1950)-ben [Egyiptomban](https://hu.wikipedia.org/wiki/Egyiptom), itt okozta az első nagyobb [járványt](https://hu.wikipedia.org/wiki/J%C3%A1rv%C3%A1ny).

A globalizálódó világ egyik negatív mellékjelenségeként a szúnyog, tehát a vírus [1999](https://hu.wikipedia.org/wiki/1999)-ben megjelent az Egyesült Államokban is, és terjedni kezdett az [észak-amerikai](https://hu.wikipedia.org/wiki/%C3%89szak-Amerika) kontinensen.

Napjainkban Európa minden államából egyre több beteget jelentenek.

A betegség az ember mellett megtámadhatja a [madarakat](https://hu.wikipedia.org/wiki/Madarak), [lovakat](https://hu.wikipedia.org/wiki/Lovak), [kutyákat](https://hu.wikipedia.org/wiki/Kuty%C3%A1k) és más állatokat is.

**A legfontosabb azt tudni, hogy a betegség *emberről emberre nem terjed*.** Terjedéséhez mindenképpen a fertőző állattal, fertőzött vérrel való kontaktus szükséges.

[Magyarországon](https://hu.wikipedia.org/wiki/Magyarorsz%C3%A1g) a betegség már az [1960-as évek](https://hu.wikipedia.org/wiki/1960-as_%C3%A9vek) vége óta jelen van.

Valamelyik magyarországi régióban minden évben fellobban, attól függően, hogy mennyi a szúnyog!!

*A betegség megjelenése és terjedése tehát semmiképpen nem hozható összefüggésbe az Európába irányuló migráció fokozódásával!!*

Hajdú-Bihar megyében 2014. évben 1 fő, 2015-ben 3 fő, 2016-ban 4 fő, 2017-ben 7 fő laboratóriumilag is igazolt eset került bejelentésre.

Ebben az évben eddig 6 fő nyugat-nílusi lázzal fertőzött egyént jelentettek a **megyei** egészségügyi ellátók. Szűkebb régiónkból ebben az évben eddig 3 fő betegedett meg, mely esetekből egy eset sajnos halálos kimenetelű volt.

A betegek nem egymást fertőzték meg, hanem szúnyogtól (vagy esetleg más állattól) kapták el a vírust. A fertőzés fő időszaka augusztus–szeptember.

**A vírus terjedésének lehetséges módjai:**

 • Fertőzött szúnyogok által. A nyugat-nílusi vírus leggyakrabban a fertőzött szúnyog csípésével terjed. **A szúnyogok a fertőzött madarakkal való érintkezés során fertőződnek meg.** A fertőzött szúnyog ezután csípésével továbbadhatja a fertőzést emberre, vagy egy másik állatra.   
 • Vérátömlesztés, szervátültetés által, vagy anyáról gyermekre. Nagyon ritkán előfordult, hogy a vírus vérátömlesztés, szervátültetés során terjedt át, ill. a szoptatás vagy a terhesség alatt adódott át anyáról gyermekre.   
 • Érintéssel nem. A nyugat-nílusi vírus egyszerű kontaktus, azaz fertőzött személy megérintése vagy megcsókolása, illetve szexuális aktus útján nem terjed!

**Fontosabb tünetek:**

[**Madaraknál**](https://hu.wikipedia.org/wiki/Mad%C3%A1r) a betegség gyengeséget okoz, jellemző a hátraszegett fej. Egyes madárfajok, például a csirkék, úgy is megfertőződhetnek, hogy nem mutatják a betegség tüneteit. Az eddigi legnagyobb állatpopuláció-pusztulás az amerikai [varjak](https://hu.wikipedia.org/wiki/Varj%C3%BA) között történt.

[**Lovak**](https://hu.wikipedia.org/wiki/L%C3%B3) esetében láz, izomrángások, az izmok merevsége, depresszió jelzi a megbetegedést.

**Embernél** a lappangási időszak 3-6 nap. A fertőzés az esetek 80-85%-ában tünetmentesen, 10-20%-ában lázas betegségként zajlik le. **A legtöbben nem is tudják, hogy nyugat-nílusi lázuk van, mert az**[**influenzáéhoz**](https://hu.wikipedia.org/wiki/Influenza)**hasonló tüneteket mutat. A vizsgáló orvosnak azonban gondolni kell rá!**

**Tünetek:** láz, hányinger, izomfájdalom, [kötőhártya-gyulladás](https://hu.wikipedia.org/w/index.php?title=K%C3%B6t%C5%91h%C3%A1rtya-gyullad%C3%A1s&action=edit&redlink=1), arcpirulás, [fényérzékenység](https://hu.wikipedia.org/w/index.php?title=F%C3%A9ny%C3%A9rz%C3%A9kenys%C3%A9g&action=edit&redlink=1). A [nyirokcsomók](https://hu.wikipedia.org/wiki/Nyirokcsom%C3%B3) megduzzadnak, a végtagokon kiütések jelennek meg. Körülbelül egy hét múlva a beteg állapota spontán javul.

Mivel vírusfertőzésről van szó, ellene célzott, és hatékony terápiával nem rendelkezünk. Csak tüneti kezelés jön szóba: lázcsillapítás, fájdalomcsillapítás, bő folyadékfogyasztás, az immunrendszer erősítése, nagy dózisú vitaminok szedése, stb.

Az esetek kevesebb, mint 1%-ában azonban kóros [agytörzsi](https://hu.wikipedia.org/wiki/Agy) elváltozások jelentkeznek:

A vírus [gerinc-](https://hu.wikipedia.org/w/index.php?title=Gerincvel%C5%91gyullad%C3%A1s&action=edit&redlink=1) és [agyvelőgyulladást](https://hu.wikipedia.org/wiki/Agyvel%C5%91gyullad%C3%A1s), vagy [agyhártyagyulladást](https://hu.wikipedia.org/wiki/Agyh%C3%A1rtyagyullad%C3%A1s) okozhat, amely **az orvostudomány jelenlegi eszközeivel nem gyógyítható.** [Ez bénuláshoz](https://hu.wikipedia.org/wiki/B%C3%A9nul%C3%A1s), [kómához](https://hu.wikipedia.org/wiki/K%C3%B3ma_(orvostudom%C3%A1ny)) vagy [halálhoz](https://hu.wikipedia.org/wiki/Hal%C3%A1l) vezethet. Ritka szövődmény még a májgyulladás, a [hasnyálmirigy-gyulladás](https://hu.wikipedia.org/w/index.php?title=Hasny%C3%A1lmirigygyullad%C3%A1s&action=edit&redlink=1), és a [szívizomgyulladás](https://hu.wikipedia.org/wiki/Sz%C3%ADvizomgyullad%C3%A1s).

A legveszélyeztetettebbek a fiatalok, az idősek és betegek, mert gyenge az [immunrendszerük](https://hu.wikipedia.org/wiki/Immunrendszer); náluk a fertőzés halállal is végződhet.

**A betegség kezelése:**

A nyugat-nílusi vírusra nincs különleges kezelés. Enyhe tünetek esetén, mint pl. láz és fájdalom, a panaszok maguktól elmúlnak, bár még az alapvetően egészséges embereknél is eltarthatnak hetekig, vagy akár hónapokig. A komolyabb esetek általában kórházi kezelést igényelnek, ahol támogató kezelést kapnak, azaz intravénás folyadékokat, légzéskönnyítést és szakszerű ápolást adunk.

**Megelőzés**  
**A megelőzés legkönnyebb és legjobb módja, ha a szúnyogcsípések ellen védekezünk:**  
 • Ha a szabadban tartózkodunk, használjunk szúnyogriasztót, az adott termék leírásának megfelelően.  
 • A szúnyogok általában sötétedéskor és hajnalban a legaktívabbak, ebben az időszakban mindenképpen használjunk szúnyogriasztót, és viseljünk hosszú ujjú felsőt és hosszúnadrágot, vagy inkább – ha nem szükséges - ne menjünk ki a szabadba.  
 • Győződjünk meg róla, hogy az ajtók és az ablakok, ill. a szúnyogháló jól zárjanak, hogy ne juthasson be szúnyog. Otthonunkban használjunk szúnyogírtó (nem riasztó, hanem írtó!) szprét, ezt ne lélegezzük be, a hatóidő letelte után szúnyoghálón át szellőztessük ki a lakást.  
 • Figyeljünk oda, hogy ne legyen olyan hely, ahol a szúnyogok szaporodni tudnak: öntsük le a felesleges vizet a virágtartókból, vödrökből, hordókból, kertes házakban az esőcsatorna alá állított csapadékvíz-gyűjtő dézsából. A háziállatok táljaiban, illetve a madáritatókban hetente cseréljük a vizet. A gumiabroncsból készített gyermekhinták alsó részére fúrjunk lukat, hogy a víz ki tudjon folyni belőle. A felfújható kis gyerekmedencéket használat után kiürítve és oldalra fordítva tároljuk.

**Az emberek esetében**[**védőoltás**](https://hu.wikipedia.org/wiki/V%C3%A9d%C5%91olt%C3%A1s)**nincs**, (lovak esetében azonban van), a legjobb ezért, ha igyekszünk elkerülni a fertőzést. Ennek legegyszerűbb módja a különböző szúnyogriasztók és szúnyogírtók alkalmazása.

Fontos: [Magyarországon](https://hu.wikipedia.org/wiki/Magyarorsz%C3%A1g) a hazatérése után még 30 napig nem [adhat vért](https://hu.wikipedia.org/wiki/V%C3%A9rad%C3%A1s) olyan személy, aki a fertőzéssel érintett területen járt.

Amennyiben Ön influenza-szerű megbetegedés jeleit tapasztalja magán, és *a hagyományos otthoni tüneti kezelésre állapota néhány napon belül nem javul jelentősen*, kérjük, mindenképpen keresse fel kezelőorvosát, háziorvosát.

Bővebb web-információt a témával kapcsolatban az Országos Epidemiologiai Központ honlapján talál, illetve kérdés esetén forduljon hozzánk, vagy a Hajdú-Bihar Megyei Kormányhivatal Hajdúszoboszlói Járási Hivatalának Népegészségügyi Osztályához.

Dr. Varga Tamás ig.főo.

Járóbeteg-Ellátó Centrum